REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/113-23

9. maj 2023. godine

B e o g r a d

ZAPISNIK

22. SEDNICE ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA,ODRŽANE 9. MAJA 2023. GODINE

Sednica je počela u 11,05 časova.

Sednici je predsedavao Veroljub Arsić, predsednik Odbora.

Sednici su prisustvovali članovi Odbora: Ana Beloica Martać, Miroslav Kondić, Svetlana Milijić, Nikola Radosavljević, Aleksandra Tomić, Tijana Davidovac, Vladimir Obradović, Nenad Mitrović, Bojana Bukumirović, Vojislav Vujić i Rozalija Ekres.

Sednici su prisustvovali zamenici članova Odbora: Snežana Paunović (zamenik Dušana Bajatovića) i Zoran Stojanović (zamenik Veroljuba Stevanovića).

Sednici nisu prisustvovali članovi Odbora Miroslav Aleksić, Nebojša Zelenović i Dragan M. Marković niti njihovi zamenici.

Sednici je prisustvovala i narodni poslanik Radmila Vasić.

Sednici su prisustvovali i predstavnici Ministarstva finansija: Marijan Blešić, rukovodilac Grupe za poreski postupak i poresku administraciju i Lidija Mandić, samostalni savetnik za poreski postupak i poresku administraciju

Na predlog predsednika, Odbor je jednoglasno (14 glasova za), utvrdio sledeći:

D n e v n i r e d:

1.Razmatranje Osnove za zaključivanje Sporazuma između Vlade Republike Srbije i Evropske unije o učešću Republike Srbije u „Fiskalisu“, programu Unije za saradnju u oblasti oporezivanja i tekst Sporazuma između Vlade Republike Srbije i Evropske unije o učešću Republike Srbije u „Fiskalisu“, programu Unije za saradnju u oblasti oporezivanja, koje je dostavila Vlada radi davanja saglasnosti nadležnog odbora za privremenu primenu Sporazuma do njegovog stupanja na snagu (03 broj 337-795/23 od 21. aprila 2023. godine).

Pre prelaska na rad po utvrđenom dnevnom redu, Odbor je većinom glasova (13 za, jedan nije glasao) usvojio zapisnik 19. sednice Odbora i jednoglasno (14 glasova za), usvojio zapisnik sa 20. i 21. sednice Odbora.

**PRVA TAČKA DNEVNOG REDA: Razmatranje Osnove za zaključivanje Sporazuma između Vlade Republike Srbije i Evropske unije o učešću Republike Srbije u „Fiskalisu“, programu Unije za saradnju u oblasti oporezivanja i tekst Sporazuma između Vlade Republike Srbije i Evropske unije o učešću Republike Srbije u „Fiskalisu“, programu Unije za saradnju u oblasti oporezivanja, koje je dostavila Vlada radi davanja saglasnosti nadležnog odbora za privremenu primenu Sporazuma do njegovog stupanja na snagu**

Veroljub Arsić je podsetio članove Odbora da je dopisom 05 Broj: 337-3369/2023, Vlada Republike Srbije 21. aprila 2023. godine dostavila Narodnoj skupštini Osnovu za zaključivanje Sporazuma između Vlade Republike Srbije i Evropske unije o učešću Republike Srbije u „Fiskalisu“, programu Unije za saradnju u oblasti oporezivanja i tekst Sporazuma između Vlade Republike Srbije i Evropske unije o učešću Republike Srbije u „Fiskalisu“, programu Unije za saradnju u oblasti oporezivanja, radi davanja saglasnosti nadležnog odbora za privremenu primenu Sporazuma, do njegovog stupanja na snagu, u skladu sa članom 8. stav 1. Zakona o zaključivanju i izvršavanju međunarodnih ugovora.

Članom 8. stav 1. Zakona o zaključivanju i izvršavanju međunarodnih ugovora propisano je da Vlada, izuzetno, po dobijanju saglasnosti nadležnog odbora Narodne skupštine može ovlastiti delegaciju Republike Srbije da prihvati da se međunarodni ugovor koji se potvrđuje, u celini, ili pojedine njegove odredbe, mogu privremeno primenjivati do njegovog stupanja na snagu, kao i da postupak potvrđivanja ovog međunarodnog ugovora mora biti pokrenut u roku od 30 dana od datuma njegovog potpisivanja.

Marijan Blešić, rukovodilac Grupe za poreski postupak i poresku administraciju je istakao da je Poreska uprava redovan učesnik Programa „Fiskalis “ kao glavni korisnik. Ostvareno je učešće u preko 80% aktivnosti. Ovim programom se državama članicama pruža okvir za međunarodne aktivnosti i saradnju. Država ostvaruje konkretne benefite od ovog programa i trebalo bi nastaviti njegovo sprovođenje.

U diskusiji su učestvovali: Nenad Mitrović, Vladimir Obradović i Veroljub Arsić.

Na osnovu člana 8. stav 1. Zakona o zaključivanju i izvršavanju međunarodnih ugovora („Službeni glasnik RS“, broj 32/13) i člana 55. Poslovnika Narodne skupštine („Službeni glasnik RS“, broj 20/12-prečišćen tekst), a u vezi sa dopisom Vlade Republike Srbije 05 broj 337-3369/2023 od 21. aprila 2023. godine,

Odbor za finansije, republički budžet i kontrolu trošenja javnih sredstava, na sednici održanoj 9. maja 2023. godine, većinom glasova (12 za, dvoje nije glasalo) doneo je sledeću

O D L U K U

1. Daje se saglasnost Vladi Republike Srbije da prihvati da se Sporazum između Vlade Republike Srbije i Evropske unije o učešću Republike Srbije u „Fiskalisu“, programu Unije za saradnju u oblasti oporezivanja privremeno primenjuje do njegovog stupanja na snagu.

2. Ovu odluku dostaviti Vladi Republike Srbije, na dalju nadležnost.

3. Ovu odluku dostaviti predsedniku Narodne skupštine, radi informisanja.

Sednica je završena u 11,35 časova.

Sednica je tonski snimana.

SEKRETAR ODBORA PREDSEDNIK

Tijana Ignjatović Veroljub Arsić